**พันตำรวจตรี ชวลิต เลาหอุดมพันธ์** เป็นนักการเมืองชาวไทย อดีตสมาชิกสภาผู้แทนราษฎรแบบบัญชีรายชื่อ สังกัดพรรคอนาคตใหม่ และ พรรคก้าวไกล

ประวัติ
-------

ชวลิต เลาหอุดมพันธ์ จบการศึกษาระดับมัธยมศึกษาที่ โรงเรียนสมุทรปราการ และ สำเร็จการศึกษาปริญญาตรี วิทยาศาสตรบัณฑิต สาขาฟิสิกส์ จุฬาลงกรณ์มหาวิทยาลัย
และเป็นผู้เขียนหนังสือ "ฟิสิกส์ขนมหวาน" หนังสือฟิสิกส์สำหรับนักเรียนมัธยมปลาย และได้รับความนิยมอย่างแพร่หลายจนถึงปัจจุบัน

ชีวิตส่วนตัว
------------

ชวลิตสมรสกับ พุธิตา ชัยอนันต์ ในปี พ.ศ. 2564 โดยพุธิตาได้เป็นสมาชิกสภาผู้แทนราษฎรในนามพรรคก้าวไกล ในเวลาต่อมา

การทำงาน
--------

หลังจากสำเร็จการศึกษา ชวลิตได้ทำงานเป็นนักวิทยาศาสตร์ กลุ่มงานตรวจสถานที่เกิดเหตุ และกลุ่มงานตรวจทางเคมี ฟิสิกส์กองพิสูจน์หลักฐาน โดยได้รับบรรจุในวันที่ 16 ตุลาคม พ.ศ.2551 ชวลิตได้ทำงานตรวจพิสูจน์หลักฐานในคดีที่ต้องใช้ความรู้ทางฟิสิกส์มากกว่า 1,000 คดี เป็น เวลา 10 ปี กับ 1 เดือน มีคดีดังมากมาย เช่น คดีที่นาย บรรยิน ตั้งภากรณ์ ฉ้อโกงหุ้นและฆาตกรรมเสี่ยชูวงศ์ และคดีบอส อยู่วิทยาขับรถชนตำรวจ เป็นต้น ก่อนที่จะลาออกจากราชการในวันที่ 18 พฤศจิกายน พ.ศ. 2561 เพื่อมาลงสมัครรับเลือกตั้ง

### การเมือง

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้ลงสมัครรับเลือกตั้งแบบบัญชีรายชื่อลำดับที่ 41 สังกัดพรรคอนาคตใหม่ และได้รับเลือกตั้ง โดยได้รับแต่งตั้งจากสภาให้เป็นกรรมาธิการวิทยาศาสตร์ เทคโนโลยี วิจัย และนวัตกรรมด้วย

ชวลิต เป็นผู้ออกมาแถลงข่าวยืนยันการกระทำผิดของนายวรยุทธ์ อยู่วิทยา ในในช่วงเวลาที่ผู้คนหมดหวังกับการที่อัยการสูงสุดสั่งไม่ฟ้องคดีนี้ เป็นคนแรกด้วยหลักการทางวิทยาศาสตร์ที่ไม่สามารถถูกโต้แย้งได้ และสามารถยืนยันรายละเอียดต่างๆ ในประเด็นท่าทางการชน และอัตราเร็วได้ โดยหักล้างคำให้การของพยานเท็จและการคำนวณอัตราเร็วโดยนักวิชาการระดับรองศาสตราจารย์จากมหาวิทยาลัยเทคโนโลยีพระจอมเกล้าพระนครเหนือ ที่คำนวณอัตราเร็วของนายวรยุทธจากการเอาความยาวเส้นทะแยงมุมของรถมาหารด้วยเวลาจนได้ตัวเลขไม่เกิน 80 กิโลเมตรต่อชั่วโมง ซึ่งต่ำกว่าที่กฎหมายกำหนด ที่อยู่ในสำนวนของอัยการ ชวลิตฯ ก็ให้สัมภาษณ์ชี้แจงด้วยหลักฐานและวิทยาศาสตร์ เพื่อหักล้างพยานเท็จและหักล้างการคำนวณอัตราเร็วที่ผิดอย่างสิ้นสงสัย จนสังคมกดดันให้เจ้าหน้าที่กลับมาดำเนินคดีนี้ต่อ และดำเนินการเอาผิดข้าราชการระดับสูงที่มีส่วนทุจริตในการช่วยเหลือผู้ต้องหาในคดีนี้

ภายหลังพรรคอนาคตใหม่ถูกยุบ เขาจึงย้ายมาสังกัดพรรคก้าวไกล โดยเขามีบทบาทอีกครั้ง ในช่วงการพิจารณาพระราชบัญญัติตำรวจ โดยวาระที่ 2 เขาได้สงวนความเห็นในการปฏิรูปตำรวจไว้มากกว่าหนึ่งร้อยมาตราครอบคลุมทุกด้านของการปฏิรูปตำรวจ ซึ่งหนึ่งในมาตราที่ชวลิตสงวนไว้ที่ถูกพูดถึงกันมากคือ เขาเสนอให้เพิ่มความในมาตรา 143 วรรคสอง "ข้าราชการตำรวจทุกเพศมีสิทธิและเสรีภาพในการไว้ผมสั้นหรือยาวก็ได้ โดยสุภาพและเรียบร้อย การออกกฎ ระเบียบ หรือคำสั่งเกี่ยวกับทรงผมข้าราชการตำรวจ ให้จำกัดสิทธิและเสรีภาพได้เท่าที่จำเป็นเพื่อความสุภาพและเรียบร้อยเท่านั้น" ทว่าการลงมติเห็นด้วยกับร่างเดิมของกรรมาธิการนั้น มีความเห็นชอบที่จะคงไว้ดังเดิม ไม่มีการแก้ไขทั้งสิ้น 382 เสียง ต่อ 19 เสียง งดออกเสียง 2 และไม่ลงคะแนน 7 เสียง ทำให้การเสนอเพิ่มความในมาตรา 143 วรรคสองเป็นอันตกไป

และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้ลงสมัครรับเลือกตั้งแบบบัญชีรายชื่อลำดับที่ 46 ซึ่งเป็นลำดับที่ยากในการได้เป็นสมาชิกสภาผู้แทนราษฎร แต่ในขณะเดียวกัน เขาก็ได้ทำหน้าที่เป็นผู้ช่วยหาเสียงให้กับ พุธิตา ชัยอนันต์ ภรรยาของตน ซึ่งลงสมัครในเขต 4 จังหวัดเชียงใหม่

หลังจากมีการแก้ไขระเบียบทรงผมตำรวจ ซึ่งดำเนินโดย พลตำรวจเอก ต่อศักดิ์ สุขวิมล ผู้บัญชาการตำรวจแห่งชาติคนใหม่ ชวลิตได้ออกมาโพสต์ว่า ขอบคุณแทนข้าราชการตำรวจทุกคนที่ยกเลิกทรงผมขาวสามด้านให้ โดยที่ไม่ต้องรอให้พิธาเป็นนายกฯ ก่อน 

### สมาชิกสภาผู้แทนราษฎร

* การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคอนาคตใหม่ → พรรคก้าวไกล

ผลงานหนังสือ
------------

* ฟิสิกส์ขนมหวาน

อ้างอิง
-------

1. ↑  "ชวลิต เลาหอุดมพันธ์". *election66.moveforwardparty.org*.
2. ↑  baesittichot (2023-06-16). "รู้จัก 'เพียว ชวลิต' สารวัตรเพียว แห่งพรรคก้าวไกล ไพ่ลับพรรคส้ม". *Thaiger ข่าวไทย*.
3. ↑  "สารวัตร หนุ่มไฟแรง! ลาออกตำรวจ ลงสมัคร ส.ส. ด้วยเหตุผลทางวิทยาศาสตร์". *khaosod.co.th*.
4. ↑  "เปิด 50 บัญชีรายชื่อปาร์ตี้ลิสต์อนาคตใหม่ ลุ้นนั่ง ส.ส." *pptvhd36.com*. 2019-03-24.
5. ↑  "'ก้าวไกล' ขอทวงคืนทรงผมให้ตำรวจ จับตาพิจารณา พ.ร.บ.ตำรวจ ต่อ". *workpointTODAY*.
6. ↑  "'ก้าวไกล' พ่ายโหวต 'ทวงคืนทรงผมตำรวจ' พิธา ฝากบอกเป็นนายกฯวันแรกจะเซ็นเลิกขาว 3 ด้าน". 2022-07-01.
7. ↑  "ผู้สมัครบัญชีรายชื่อ พรรคก้าวไกล". *election66.moveforwardparty.org*.
8. ↑  "สารวัตรเพียว ก้าวไกล ปลื้มความพยายาม ไม่ล้มเหลว ทวงคืนทรงผม ตร. ขอบคุณบิ๊กต่อ". *matichon.co.th*.

แหล่งข้อมูลอื่น
---------------

* ชวลิต เลาหอุดมพันธ์ ที่เฟซบุ๊ก
* ชวลิต เลาหอุดมพันธ์ ที่เอกซ์
* ช่อง ชวลิต เลาหอุดมพันธ์ ที่ ยูทูบ